32000R2235
L 256/13
JURNALUL OFÍCIAL AL UNIUNII EUROPENE
REGULAMENTUL (CE) NR. 2235/2000 AL COMISIEI
din 9 octombrie 2000
de modificare a Regulamentelor (CE) nr. 1839/95 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia și (CE) nr. 1249/96 de stabilire a normelor de aplicare a Regulamentului (CE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), astfel cum a fost modificat ultima dată prin Regulamentul (CE) nr. 1666/2000 (2), în special articolul 10 alineatul (4) și articolul 12 alineatul (1),
întrucât:
(1)
Regulamentul (CE) nr. 1839/95 al Comisiei din 26 iulie 1995 privind stabilirea normelor de aplicare a contingentelor tarifare la importul de porumb și de sorg în Spania și respectiv, de porumb în Portugalia (3), astfel cum a fost modificat ultima dată prin Regulamentul (CE) nr. 1963/95 (4), cuprinde dispoziții care reglementează gestionarea acestor importuri.
(2)
Perioada de import prevăzută pentru contingentul aplicat la importul de porumb și de sorg în Spania corespunde anului de comercializare, dar experiența dobândită a demonstrat că este mai potrivită o periodicitate bazată pe anul calendaristic pentru a se ține seama de importurile produselor de substituție în Spania. În cazul importurilor de porumb în Portugalia, importurile produselor de substituție nu prezintă interes pentru gestionarea contingentului. În consecință, perioada prevăzută la articolul 1 alineatul (2) din Regulamentul (CE) nr. 1839/95 pentru aceste importuri nu trebuie modificată.
(3)
Ținând seama de faptul că volumul de porumb și de sorg destinat importului în Spania într-un an a scăzut cu volumul anumitor produse de substituție a cerealelor importate în Spania pe durata aceluiași an, este imposibilă stabilirea, până la sfârșitul anului, a restului de porumb sau de sorg care mai trebuie importat în anul respectiv. În consecință, este necesară prelungirea perioadei de contabilizare a importurilor de porumb și de sorg dintr-un an.
(4)
Importul de porumb sticlos în Comunitate beneficiază de o reducere a valorii dreptului de import prevăzut la articolul 2 alineatul (5) din Regulamentul (CE) nr. 1249/96 al Comisiei (5), astfel cum a fost modificat ultima dată prin Regulamentul (CE) nr. 2519/98 (6). În acest context, pentru a corecta anomaliile create de regimul actual în comerțul comunitar cu acest tip de porumb, precum și pentru a permite îndeplinirea angajamentelor internaționale, trebuie prevăzut ca, pe baza contingentelor, porumbul importat să nu fie folosit pentru fabricarea grișului de porumb destinat producției de cereale pentru micul dejun. Ținând seama de faptul că porumbul cu un conținut mai mare de 60 % de boabe sticloase prezintă caracteristicile adecvate pentru fabricarea cerealelor pentru micul dejun, este necesară stabilirea mijloacelor de control al importurilor în cauză și al folosirii produselor importate. În acest sens, analiza mărfurilor importate și monitorizarea până în momentul utilizării finale a porumbului cu conținut mai mare de 55 % de boabe sticloase reprezintă elementele de control cele mai potrivite. Pentru a ține seama de eventualele diferențe dintre rezultatul analizelor efectuate la expediere și la sosirea la destinație a porumbului, se admite o toleranță pentru un plus de 5 % în ceea ce privește conținutul de boabe sticloase.
(5)
Articolul 2 alineatul (5) din Regulamentul (CE) nr. 1249/96 prevede, în anumite condiții, o reducere a valorii dreptului de import pentru porumbul sticlos de 14 EURO pe tonă. În vederea evoluției cursului porumbului sticlos pe piața mondială trebuie să se prevadă o creștere a valorii reducerii prevăzute de Regulamentul (CE) nr. 1249/96. Valoarea garanțiilor prevăzute de Regulamentul (CE) nr. 1249/96 se ajustează în mod corespunzător.
(6)
Ținând seama de faptul că în cadrul acestor contingente se prevede o reducere specifică a dreptului de import și de faptul că valoarea reducerii este suficientă pentru respectarea angajamentelor comunitare față de Organizația Mondială a Comerțului (OMC), reducerea valorii dreptului de import pentru porumbul sticlos, prevăzută la articolul 2 alineatul (5) din Regulamentul (CE) nr. 1249/96, nu trebuie să se aplice în cadrul contingentelor menționate anterior.
(7)
Măsurile prevăzute de prezentul regulament sunt adoptate cu titlu de probă în vederea soluționării problemelor apărute în gestionarea contingentelor prevăzute de Regulamentul (CE) nr. 1839/95. Fără a aduce atingere reviziilor ulterioare și nici unei modificări mai importante a regimului acestor contingente, trebuie introduse măsurile menționate în cele trei expuneri de motive precedente, pentru o perioadă de probă care expiră după un an de la data intrării în vigoare a prezentului regulament.
(8)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 1839/95 se modifică după cum urmează:
1.
La articolul 1, alineatul (1) se înlocuiește cu următorul text:
„(1) În fiecare an, la data de 1 ianuarie, se deschid contingente pentru importul din țări terțe a unei cantități maxime de 2 milioane de tone de porumb și de 0,3 milioane de tone de sorg, pe o bază anuală, în vederea punerii în liberă circulație în Spania. Importurile din cadrul acestor contingente se efectuează în condițiile prevăzute de articolele următoare.”
2.
La articolul 1 se adaugă alineatul (4), după cum urmează:
„(4) Reducerea dreptului de import în cazul porumbului sticlos, prevăzut la articolul 2 alineatul (5) din Regulamentul (CE) nr. 1249/96 al Comisiei (7), nu se aplică în cadrul acestor contingente.
3.
Articolul 2 se înlocuiește cu următorul text:
„Articolul 2
(1) Cantitățile ce urmează a fi importate în Spania, prevăzute la articolul 1 alineatul (1), se diminuează în fiecare an, proporțional cu cantitatea de reziduuri de amidon de porumb clasificat cu codurile NC 2303 10 19 și 2309 90 20, de borhot de bere clasificat cu codul NC 2303 30 00 și de reziduuri de pulpă de citrice clasificată cu codul NC 2308 90 30 importate în Spania din țări terțe în cursul anului respectiv.
(2) Comisia contabilizează:
-
cantitățile de porumb și de sorg importate în Spania din țări terțe în cursul anului respectiv și, în cazul în care este necesar, în cursul lunilor ianuarie și februarie ale anului următor;
-
cantitățile de reziduuri de amidon de porumb, borhot de bere și reziduuri de pulpă de citrice importate în Spania în cursul fiecărui an.
În acest sens, autoritățile spaniole furnizează Comisiei toate informațiile necesare în mod regulat.”
4.
La articolul 6, alineatul (1) se înlocuiește cu următorul text:
„(1) Reducerea dreptului de import poate face obiectul unei licitații. În acest caz, persoanele interesate participă la licitație fie depunând o ofertă scrisă cu confirmare de primire la organismul competent indicat în invitația de participare la licitație, fie adresând oferta serviciului în cauză printr-o scrisoare recomandată, fax sau telegramă.”
5.
La articolul 9 se adaugă alineatul (6), după cum urmează:
„(6) Autoritatea vamală a statului membru importator prelevează probe reprezentative la fiecare import, în temeiul dispozițiilor prevăzute de anexa la Directiva 76/371/CEE a Comisiei (8), în vederea stabilirii conținutului de boabe sticloase, în conformitate cu metoda și criteriile prevăzute la articolul 6 alineatul (2) din Regulamentul (CE) nr. 1249/96.
6.
La articolul 12 alineatul (3), primul paragraf se înlocuiește cu următorul text:
„(3) Fără a aduce atingere măsurilor de supraveghere adoptate în temeiul articolului 13, garanția prevăzută la articolul 9 alineatul (1) se restituie în cazul în care adjudecatarul dovedește că:
-
în cazul porumbului a cărui analiză, efectuată în temeiul dispozițiilor prevăzute la articolul 9 alineatul (6), relevă un conținut de boabe sticloase mai mare de 60 %, produsul importat a fost transformat în statul membru în care se face punerea în liberă circulație într-un produs oarecare, cu excepția produselor clasificate cu codurile NC 1904 10 10, 1103 13 sau 1104 23. Dovada se face printr-un formular de control T5 emis de biroul vamal, în conformitate cu modalitățile prevăzute de Regulamentul (CEE) nr. 2454/93 al Comisiei (9), înainte ca marfa să fie expediată pentru a fi transformată;
-
în cazul porumbului a cărui analiză, efectuată în temeiul dispozițiilor prevăzute la articolul 9 alineatul (6), relevă un conținut de boabe sticloase mai mic sau egal cu 60 % și în cazul sorgului, produsul importat a fost transformat sau utilizat în statul membru în care se face punerea în liberă circulație; dovada se poate face printr-o factură de vânzare către un transformator sau către un consumator domiciliat în statul membru în care se face punerea în liberă circulație sau
-
nu s-a putut efectua importul, transformarea sau utilizarea dintr-un caz de forță majoră sau
-
produsul importat a devenit impropriu pentru folosire.
Articolul 2
Regulamentul (CE) nr. 1249/96 se modifică după cum urmează:
1.
La articolul 2 alineatul (5) primul paragraf, a treia liniuță se înlocuiește cu următorul text:
„-
cu 24 de EURO pe tonă în ceea ce privește importurile de porumb sticlos de calitate care îndeplinește cerințele prevăzute de anexa I.”
2.
La articolul 2 alineatul (5) al doilea paragraf, litera (c) se înlocuiește cu următorul text:
„(c)
la constituirea de către importator la organismul competent a unei garanții în valoare de:
-
14 EURO pe tonă pentru grâul comun;
-
24 EURO pe tonă pentru porumbul sticlos și
-
8 EURO pe tonă pentru orz.
Cu toate acestea, în cazul în care valoarea dreptului de import pentru produsul în cauză, în vigoare în ziua efectuării formalităților vamale de import, este mai mică de 14 EURO pe tonă, în cazul grâului comun, 24 EURO pe tonă, în cazul porumbului sticlos sau 8 EURO pe tonă, în cazul orzului, valoarea garanției este egală cu valoarea dreptului în cauză.
Garanția se eliberează în cazul în care operatorul face dovada utilizării finale specifice, care să justifice existența unei prime de calitate la prețul produsului de bază menționat la litera (a). Dovada, făcută cu un formular de control T5, trebuie să demonstreze în mod satisfăcător autorităților competente ale statului membru de import că toate cantitățile importate au fost transformate în produsul prevăzut la litera (a).
Se consideră că transformarea a avut loc în cazul în care, în termenul prevăzut la litera (b):
-
în cazul grâului comun, produsul menționat la litera (a) a fost fabricat fie:
-
în una sau mai multe unități aparținând societății și situate în statul membru;
-
în unitatea sau una dintre unitățile menționate la litera (b);
-
în cazul orzului pentru bere, orzul a fost supus impregnării și
-
în cazul porumbului sticlos, porumbul a suferit o transformare în vederea fabricării unuia din produsele clasificate cu codurile NC 1904 10 10, 1103 13 sau 1104 23.”
Articolul 3
Prezentul regulament întră în vigoare în a treia zi de la data publicării în Jurnalul Oficial al Comunităților Europene.
Măsurile prevăzute la articolul 1 alineatele (2), (5) și (6) și la articolul 2 se aplică timp de un an de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 octombrie 2000.